"ठारां घैण्टे कोल्हुऐ दे बैलै आंगर बुढ़नियां इस घरै च। होर कुसै दे घर इन्ना कम्म करां तां शैल रुट्टी-टल्ले दे (इ)लावा म्हीनै परती सौ पंजाह् गण्डी बी ब’न्ना ते हमां-तमां बी डरै। इत्थैं में अत्थरुएं कन्नै गै पिण्ड निंगलनियां क। बड़ियां हत्थें शामां न मिगी इत्थै। मेरा ते मोयो, इन्ना बी हक्क नेईं रेह्दा इस घरै च जे कुसै भखारी गी आटे दी चूंह्डी बी पां। धन्न न मावां लोकें दियां, धियां-पुत्तर सोह् नेईं करदे। दिक्खै कोई शामें दी मां। बडलै-बडलै उट्ठियै न्हाई-धोइयै शैल निक्का हारा करण्डु लेइयै मन्दर जन्दी ऐ ते पैह्र ध्याढ़ा चढ़े दे घर परतोन्दी ऐ पर मजाल ऐ जे नूंहा-पुत्तर मत्थै बट्ट बी पान। सगुआं चाह् पीने आस्तै सस्सू गी बलगदियां रौह्न्दियां न पर, इत्थें में आं जे खां ते खाई लैं, नेईं खां ते भाएं चार-चार दिन फाकै र’वां, कुसै भडुए आक्खना थोह्ड़ा ऐ जे "माए चल तूं बी ग्राह् खाs ते अस खाचै।"